tartuNLP/wikipedia-smugri-20251201 huggingface dataset:
Ain Kimber

Ain Kimber (12. detsember 1925 Pärnumaa – 26. mai 1989 Kose) oli eesti fotograaf ja fotograafiategelane. 
Elukäik.
Ain Kimber sündis tolleaegses Pärnu maakonnas. Ta õppis aastatel 1951–1952 Eesti NSV Riiklikus Kunstiinstituudis graafikat. Fotograafias oli ta autodidakt. 
1954. aastal anti Kimberile fotograafias VI kategooria ja 1978. aastaks jõudis ta oma tehniliste ja loominguliste võimete poolest fotomeistri staatuseni. Kimber oli pärast Teist maailmasõda uuesti avatud Tallinna Fotoklubi asutajaliige (1960), aastatel 1963–1965 selle esimees. Aastatel 1960–1980 asutas ta mitu fotoklubid ja toetas nende tegevust, sealhulgas Haapsalus, Lavassaares, Hiiumaal, Narvas, Paides, Pärnus, Rakveres, Raplas, Valgas, Vasalemmas ja Võrus, ja fotogrupi "Aspekt" kunstiline juht. Aastatel 1965–1968 oli ta Tallinna Kultuuriülikooli (hilisema nimega Tallinna Rahvaülikooli) fotokunstikateedri juhataja ja lektor, 1969–1971 Tallinna 2. Tehnikakooli fotoosakonna asutaja ja erialaõpetaja. 
Ain Kimber osales paljudel fotonäitustel ja -võistlustel, sealhulgas IFO Scanbaltic Rostockil 1969. ja 1976. aastal. Ta oli Eesti NSV fotomeister 1978. Kimber avaldas ka fotoalaseid kirjutisi.
Looming.
Kimberi lemmikaladeks olid loodus- ja portreefoto. Lisaks viljeles ta aktifotot, mis oli Nõukogude Liidus tabuteema. Kimberi kompositsioonide naised ei ole nõukogudeaegsed ikoonilised kolhoositarid või lüpsjad, tema aktifotode naine on salapärane, mõistatuslik ja ilus. 1973. aastal avati Pärnu Koduloomuuseumis Kimberi esimene nõukogudeaegne aktinäitus „Akt ja loodus“, mida hiljem eksponeeriti mitmel pool Eestis. Ain Kimberil oli kokku kümme isikunäitust. 2002. aastal avati Kimberi autorinäitus "Igavene teema" Tallinna Raevangla fotomuuseumi galeriis Lee, siis juba mälestusnäitusena. 2009. aastal oli näitus "Igavene teema" Viljandi Uue Kunsti Muuseumis. 10. detsembril 2015 avati Fotomuuseumis Kimberi näitus "Mees nagu orkester", millega tähistati Ain Kimberi 90. sünniaastapäeva.
Isiklikku.
Ain Kimber oli kuus korda abielus ja tal oli 12 last. Viimane abikaasa ja viie lapse ema Tiiu Kimber oli tema õpilane.
Heinrich Arved Rosenstein

Heinrich Arved Rosenstein (6. jaanuar 1875 Aruküla – 14. november 1947 Nürnberg) oli Eesti vaimulik.
Ta lõpetas 1896. aastal Keiserliku Nikolai I Gümnaasiumi. Õppis aastatel 1896–1901 Tartu ülikooli usuteaduskonnas. Oli prooviaastal Järva-Madise koguduses. Ordineeriti õpetajaametisse 1. detsembril 1902.
Oli aastatel 1903–1939 Järva-Jaani Ristija Johannese koguduse õpetaja. 1939. aastal jäi emerituuri.
1939. aastal põgenes Saksamaale.
Isiklikku.
Tema vend Voldemar Engelhardt Rosenstein oli arst, sealhulgas Järva-Jaanis.
Myspace

Myspace on veebipõhine suhtlusvõrgustik, mis asutati 2003. aastal.
Aastatel 2005–2008 oli see maailma suurim suhtlusvõrgustik, kuid pärast seda kaotas liidripositsiooni Facebookile ning selle kasutajate arv on järjest vähenenud.
Selle peakorter asub USA California osariigis Beverly Hillsis. Myspace'i 100 000 000. kasutaja registreeriti 9. augustil 2006.
Jaanuaris 2018 omandas selle Meredith Corporation rakenduse Time Inc. soetamisega, mis oli varem omandanud ettevõtte Viant Technology Holding Inc. Sestsaadik on Meredith Corporation aga osa Viantist edasi müünud.
Alfred Bidder

Alfred Bidder (14. märts 1885 Laiuse – 12. mai 1943 Pommeri) oli Eesti vaimulik.
Ta õppis 1904–1910 Tartu ülikooli usuteaduskonnas. Täiendas ennast Berliini Ülikoolis. Oli prooviaastal Põlva koguduses. Ordineeriti õpetajaks 4. jaanuaril 1915. Töötas aastatel 1911–1915 kooliõpetajana Kuldigas ja Peterburis.
Aastatel 1917–1933 teenis ta Tallinna Toomkogudust: 1917–1919 õpetajana, 1919–1927 ülemõpetajana, 1917–1933 Tallinna Toompea saksa koguduses (käis koos Tallinna Niguliste kirikus).
1933. aastal kolis Saksamaale. Oli 1933–1943 pastor Woldisch Tychowi koguduses (praegu Tychówko Świdwini maakonnas Lääne-Pomorze vojevoodkonnas Poolas). 
Isiklikku.
Tema isa, praost Paul Roderich Bidder oli Laiuse koguduse õpetaja. Vend Roderich Bidder oli Tallinna Peeteli koguduse õpetaja. Vanaisa Georg Friedrich Karl Heinrich von Bidder oli baltisaksa füsioloog ja anatoom, Tartu Ülikooli arstiteaduskonna professor ja Tartu Ülikooli rektor aastatel 1858–1865.
Suur seatigu

Suur seatigu ("Limax maximus") on nälkjas, Eesti suurimaid kojata tigusid.
Ta kuulub kopstigude hulka.
Ogatigu

Ogatigu ehk oga-rõõnetigu ("Achanthinula aculeata") on väike maismaal elav tigu.
Koja suurus täiskasvanud loomal on umbes 2 × 2 mm.
Ta esineb peaaegu kõikjal Euroopas. Sagedam lehtmetsades ja lubjarikkail aladel.
Anni Akadeemia

MTÜ Anni Akadeemia on arengupuudega lastega tegelev mittetulundusühing. 
Ühing on nime saanud Anni Grupi juhi Liina Lokko Downi sündroomiga tütre Anni järgi. 
Tartus tegutseb 2003. aastast Anni Mängumaa ja 2006. aastast Anni lasteaed. Otepääl on Anni koolitus- ja rehabilitatsioonikeskus. 
Pärnus avati 2010. aasta 11. juunil arengupuudega noortele mõeldud õppe- ja praktikakeskus. Plaaniti õpetada teeninduserialasid. Kooli kutseõppe õppekava oli riiklikus eksami- ja kvalifikatsioonikeskuses kinnitatud, kuid puudus kutseõppeasutuse koolitusluba. TV3 saate “Laulud tähtedega” võitjad Artur Talvik ja Lenna Kuurmaa annetasid auhinnaks saadud 300 000 krooni Heateo Sihtasutuse kaudu Anni akadeemiale.
Argo Kerb

Argo Kerb (sündinud 1. oktoobril 1983) on eesti kommunikatsioonispetsialist ja endine ajakirjanik.
Ta on lõpetanud Tartu Ülikooli semiootika ja kulturoloogia erialal 2006. aastal ja Tallinna Ülikooli kultuuriteooria eriala 2011. aastal.
Argo Kerb töötas 2009–2012 ajakirjas Haridus ja Õpetajate Lehes toimetajana ja peatoimetaja kohusetäitjana. Aastatel 2012–2017 töötas ta haridus- ja teadusministeeriumi kommunikatsiooniosakonna juhina ja 2018–2020 riigikantselei valitsuskommunikatsiooni büroos valitsuskommunikatsiooni nõunikuna. 
Aastatel 2020–2021 oli ta Eesti Rahvusraamatukogu kommunikatsiooni- ja turundusjuht. Pärast seda on ta meediamonitooringu ja -analüüsi ettevõtte Baltic Media Monitoring Group (BMMG) tegevjuht Eestis.
Ivar Raig

Ivar Raig (sündinud 25. märtsil 1953) on Eesti majandusteadlane ja poliitik. Ta on tuntud euroskeptik.
Haridustee.
Ta lõpetas aastal 1971 Tartu 5. Keskkooli ja aastal 1976 Eesti Põllumajanduse Akadeemia majandusteaduskonna ökonomist-organisaatori erialal. Ta õppis Eesti Teaduste Akadeemia Majandusinstituudi aspirantuuris (1977–1980) ning kaitses 1981. aastal majandusteaduste kandidaadi väitekirja poliitilise ökonoomia valdkonnas Läti Teaduste Akadeemia Majandusinstituudis omandisuhete teemal. Majanduse Instituudis töötas ta nooremteaduri, vanemteaduri ja juhtivteadurina kuni 1989. aastani, osaledes majanduseksperimentide ettevalmistamisel ja IME programmi koostamisel. 
Töö.
Ta valiti 1989. aastal esimestel demokraatlikel valimistel Nõukogude Liidu Rahvasaadikute Kongressi liikmeks ning selle põllumajanduskomitee sekretäriks, osales regioonidevahelise demokraatlike saadikutegrupi tegevuses, toetas aktiivselt regionaalse isemajandamise ideid ning selgitas vajadust hääletada Molotovi-Ribbentropi pakti salaprotokollide kehtetuks tunnistamise poolt.
Ta oli Eesti Vabariigi Ülemnõukogu viimase koosseisu liige ja majanduskomisjoni aseesimees ning Riigikogu VII koosseisu liige, majandus- ja põllumajanduskomisjoni esimees (1992–1995). 
Ta oli valitud Eesti Kongressi ning töötas Eesti Komitee majanduskomisjoni esimehena. 
Kuulus Eesti Põhiseaduse Assamblee koosseisu, olles töögrupis, mis tegeles välissuhete ja Eesti Vabariigi presidendi ülesannetega. 
Ta oli üks Eesti Maa-Keskerakonna asutajaid ja selle esimene esimees (07.04.1990–12.11.1994). 
Ta töötas välisministeeriumis 1995. aastast Euroopa Liidu büroo ametnikuna, välismajanduspoliitika osakonna rahvusvaheliste majandusorganisatsioonide büroo direktorina, Eesti Rooma suursaatkonna ajutise asjurina (1999–2000) ning Euroopa Liiduga liitumisläbirääkimiste büroo ametnikuna kuni 2001. aastani. 
Ivar Raig on olnud Akadeemia Nord professor (2002–2005 ja 2007–2011), Rahvusvahelise Ülikooli Audentes teadusala prorektor ja professor (2005–2007) ning 2010. aastast Tallinna Ülikooli Õigusakadeemia professor. Pärast pensionile jäämist 2016. aastal õpetab üliõpilasi Tartu Ülikooli Narva Kolledžis. 
2017. aasta oktoobris valiti ta kohalike omavalitsuste valimistel Harjumaa Saku vallavolikogu liikmeks, töötas seal esialgu sotsiaalkomisjoni aseesimehena, seejärel valiti revisjonikomisjoni esimeheks.
Publikatsioonid.
Ivar Raig Eesti Teadusportaali andmebaasis
Tema arvamusartikleid on ilmunud ajalehtedes Postimees, Päevaleht, Sirp, Diplomaatia ja Maaleht ning Delfi portaalis.
Isiklikku.
Tema isa Helmut Raig oli põllumajandusteadlane. Abikaasa Ene Paaver on teatritegelane, neil on neli last. 
Huvitub teatrist ja mängib korvpalli. On tulnud korduvalt noorteklassis Eesti meistriks ja Baltimaade meistriks, rahvusvaheliseks üliõpilasmeistriks. Eesti seenioride Kalev 60+ koondvõistkonnaga võitis ta FIMBA 2014. aasta Euroopa meistrivõistlustel Ostravas (Tsehhi) hõbemedali, 2015. aasta maailmameistrivõistlustel Orlandos (USA) hõbemedali, 2016. aasta Euroopa meistrivõistlustel Novi Sadis (Serbia) hõbemedali ning 2017. aastal Aucklandis (Uus-Meremaa) World Masters Gamesil (veteranide olümpiamängudel) kuldmedali.
Nikolaj Gjaurov

Nikolaj Gjaurov (13. september 1929 – 2. juuni 2004) oli Bulgaaria päritolu ooperilaulja, bass.
Nikolaj Gjaurov oli kuulsa Itaalia soprani Mirella Freni abikaasa ja lavapartner.
Samuel Ramey

Samuel Edward Ramey (sündinud 28. märtsil 1942 Colbys Kansases) on USA ooperilaulja, bass.
1960. aastal lõpetas ta sünnilinnas Colbys keskkooli. Ta õppis muusikat nii keskkoolis kui ka Kansase Ülikoolis ja Wichita Ülikoolis. Pärast seda läks ta New Yorki, kus tegi debüüdi sealses ooperiteatris (New York City Opera) 11. märtsil 1973 Bizet' "Carmenis". Karjääri edenedes esines ta ka paljudes Euroopa ooperiteatrites ja suvefestivalidel. Enamikust tema peamistest rolliesitustest on tehtud ka salvestised.
Steroidid

Steroidid (ingl. "steroids") ehk tsüklilised lipiidid on polütsükliliste lipiidühendite perekonda kuuluvad steraani sisaldavad ained. Steroidideks nimetatakse nii orgaanilisi ühendeid kui ka nende sünteetilisi analooge. 
Steroidide hulka kuuluvad aineid leidub kõikides organismides. 
Steroidide hulka kuuluvad (tavaterminid) näiteks steroolid,vitamiinid, sapphapped, suguhormoonid, geniinid jt.
Eduard Soosaar

Eduard Soosaar (26. november 1911 Koskolovo, Ingerimaa – 24. oktoober 1979 München) oli eesti vaimulik.
Lõpetas Tartu kommertsgümnaasiumi. Õppis aastatel 1936–1940 Tartu Ülikooli usuteaduskonnas, kuid õpingud jäid pooleli.
Tegutses aastatel 1955–1974 Lõuna-Baieri koguduse köster-diakonina. Ordineeriti õpetajaametisse 16. juunil 1974. Oli seejärel (kuni surmani) EELK Lõuna-Baieri koguduse õpetaja. Peale kogudusetöö oli Eduard Soosaar tegevuses ka usuliste raadiosaadetega.
Libertas

Libertas oli Euroopa Liidus tegutsenud euroskeptiline erakond. 
Libertase asutas iirlasest ärimees Declan Ganley Lissaboni lepingu vastase rühmitusena. Aastal 2008 tegi Libertas kampaaniat Lissaboni lepingu vastu Iirimaal, kus leping rahvahääletusele pandi ja valijate poolt tagasi lükati. 
2009. aastal esines Libertas juba erakonnana oma nimekirjadega Euroopa Parlamendi valimistel paljudes Euroopa Liidu liikmesriikides. Valituks osutus vaid üks kandidaat Prantsusmaal.
Eestis tegutses Libertas Eesti Erakond, kuid Libertas on esitlenud enda liikmena ekslikult ka Reformierakonda kuuluvat Igor Gräzinit.
Ly Lestberg

Ly Lestberg (sündinud 19. märtsil 1965 Tartus) on eesti graafik, fotokunstnik, filmirežissöör ja raamatukujundaja. 
Elukäik.
Ly Lestberg lõpetas 1980. aastal Rahumäe põhikooli. 1976–1980 õppis ta Tallinna Laste Kunstikoolis ning keskkoolihariduse sai 1980–1983 tarbekunstikallakuga Tallinna 24. Keskkoolis. Aastatel 1983–1985 õppis ta Villu Tootsi Kirjakunstikoolis. Seejärel läbis Eesti NSV Riikliku Kunstiinstituudi ettevalmistuskursused ja 1990. aastal lõpetas Tallinna Kunstiülikooli graafika eriala.
Ly Lestberg on juba 1980. aastate teisest poolest tegelenud ka kunsti õpetamisega. Esmalt oli ta Nõmme Pioneeride Maja kunstiringi juhendaja, 1991–1993 Sally Stuudio kunstiline juhendaja ning alates 1995. aastast Eesti Kunstiakadeemia ja Tallinna Pedagoogikaülikooli fotograafia õppejõud (periooditi). 1995–1997 Eesti Audiovisuaalkultuuri Keskuse videomonteerija, 1999–2009 Eesti Kunstiakadeemia vabade kunstide teaduskonna graafika eriala dotsent. Alates 2009. aastast on Ly Lestberg vabakutseline kunstnik.
Looming.
Ly Lestberg alustas paljutõotava graafikuna. Tema graafilised lehed olid suuremõõtmelised ja väga jõulised. Fotograafiaga hakkas Lestberg tihedamalt tegelema teisel kursusel, fotograafiaõpetuse raames. Ly Lestberg sisenes kunstiväljale 1990. aastate algul, mil kontseptuaalne foto oli just tõsiseltvõetava meediumina pead tõstmas, avardas koos DeStudio ja Peeter Linnapi koolkonnaga fotograafia piire ning andis kümnendile näo mehe seksuaalsuse julge käsitlusega. Ly Lestberg tõusis avalikkuse huviorbiiti mitme nii kriitikutes kui ka publikus elevust tekitanud näitusega – krestomaatilised "Maine taevas" 1992. aastal Tallinna Raemuuseumis ja "Pietà" 1997. aastal Tallinna Linnagaleriis. Olulisemaid isikunäitusi on olnud kokku üle kolmekümne. Näituste puhul huvitab kunstnikku eelkõige võimalikult erinevate ruumitervikute tekitamine, kus oma koht oleks nii pildil, tekstil, helil kui eelnevalt olemasoleval keskkonnal.
Lestbergi loomingut iseloomustab eksperimentaalsus ja tugev visuaalne narratiiv, mis avardab traditsioonilise fotograafia piire ja loob teoste kaudu ruumi sügavamatele küsimustele identiteedist, ajalisusest ja teadvusest. Paljud tema tööd on inspireeritud loodusest, tekstuuridest ja valguse mängust, mis viivad vaataja justkui meditatiivsele rännakule.
Lisaks fotograafiale on Ly Lestberg tegelenud ka filmindusega, kokku on tema käe all valminud viis lühifilmi. 
Ta on kirjutanud arvukalt esseistlikke käsitlusi kunstist, kirjandusest ja kultuurinähtustest. Viimasel aastakümnel on Lestberg kujundanud ka raamatuid, näiteks Jana Lepiku luulekogud "Lahtine taevas" ja "Tuhahelbed", Liisi Ojamaa luulekogud "Lootus", "Ärasaatmata kirjad" ja "Jõgi asfaldi all", Elo Viidingu raamatud "Meie paremas maailmas" ja "Püha Maama", Tõnu Õnnepalu/Emil Tode/Anton Nigovi raamatud "Piiririik", "Enne heinaaega ja hiljem" ja "Harjutused", Marcel Prousti romaani "Taasleitud aeg" jts.
August Raidur

August Raidur (29. august 1914 Tartu – 27. mai 1979 Stockholm) oli eesti vaimulik.
Lõpetas Narva ühisgümnaasiumi. Õppis aastatel 1936–1940 Tartu Ülikooli usuteaduskonnas. Usuteaduslikud õpingud lõpetas aastal 1941. Oli prooviaastal Tallinna Niguliste koguduses õpetaja Richard Koolmeister'i juures. Ordineeriti õpetajaametisse 13. detsembril 1942.
Oli aastatel 1942–1944 Anseküla ja Jämaja koguduse asetäitja õpetaja.
Põgenes sügisel 1944 Rootsi. Pidas jumalateenistusi Norrhulti, Åseda ja Ramnäsi laagrites ning Vaxjö sanatooriumis. Elades Uppsalas aastatel 1946–1949, oli Raidur arhiivitöö korras ametis Rootsi kiriku misjoni juures. 1949–1951 oli ta ametis Rootsi riigikiriku Luleå piiskopkonnas. Edasi rändas ta septembris 1951 Kanadasse, kus asutas Toronto Jakobi koguduse ja teenis seda 1951–1973. Pärast õpetaja Aleksander Johannes Abeli surma aastal 1971 lisandus veel EELK Buffalo koguduse teenimine aastatel 1971–1973.
Kanadast tuli ta tagasi Rootsi aastal 1974. Siis teenis ta aastatel 1974–1979 Stockholmi peapiiskoplikku kogudust. Lisaks oli ta aastatel 1977–1979 Eesti Evangeeliumi Luteriusu Kiriku Konsistooriumi assessor.
Vaimulikuna oli ta 1970. aastatel tegutsenud väliseesti lauluraamatukomisjoni liige.
Karl Kool (vaimulik)

Karl Kool (3. oktoober 1907 Kursi – 5. detsember 1975 Eskilstuna) oli eesti vaimulik.
Ta lõpetas 1925. aastal Hugo Treffneri Gümnaasiumi. Õppis Tartu Ülikooli usuteaduskonnas aastatel 1925–1931. Oli prooviaastal Tartu Pauluse koguduses õpetaja Arnold Habichti juures. Ordineeriti õpetajaametisse Tallinna Toomkirikus 30. oktoobril 1932 piiskop Jakob Kuke poolt.
Ta hakkas teenima Maarja-Magdaleena kogudust, algul asetäitja õpetajana, maist 1933 aga õpetajana. Aastal 1933 hooldas ta ka Vara kogudust.
Karl Kool põgenes kommunistliku terrori eest Rootsi septembris 1944.
Viking Window

Viking Window AS on Eesti ettevõte, mille põhitoodanguks on puitaknad ja puidust välisuksed.
Ettevõte asutati 1996. aastal Mäos nimega Rationel Eesti, üheks asutajaks oli Põhjamaades tuntud puitakende tootja Rationel Vinduer. 
Nimega Viking Window tegutsetakse alates 2001. aastast, mil saadi 100% Eesti ettevõtteks.
2000. aasta aprillis sai ettevõte kvaliteedijuhtimise sertifikaadi ISO 9001. 2005. aasta suvel sai Viking Window keskkonnajuhtimise sertifikaadi ISO 14001.
Afaliin

Afaliin ehk laiksilm-delfiin ehk silmikdelfiin ("Tursiops truncatus") on delfiinlaste sugukonda kuuluv veeimetaja. Afaliinid on arvatavasti ühed kõige tuntumad ja levinumad delfiinid maailmas.
Traditsiooniliselt on perekonda "Tursiops" kuulunud üks liik – afaliin; viimase aja molekulaarbioloogilised uuringud on aga näidanud, et tegelikult kuulub perekonda kaks eri liiki: harilik afaliin ("Tursiops truncatus") ja india ookeani afaliin "Tursiops aduncus". 2011. aastal kirjeldati veel kolmaski liik, burrunani delfiin ("Tursiops australis"), kes on Austraalia lõunaranniku endeem.
Kõige rohkem peetakse delfinaariumides just afaliine, sest nad kohanevad tehisoludega paremini kui teised delfiinid. 
Afaliinid on mänguhimulised ja uudishimulikud delfiinid. Nad elavad kõikides ookeanides, välja arvatud Arktika ja Antarktika vetes. Afaliine on kohatud Norras ja Taanis. 2020. a. mais nähti afaliine Turu lähistel ja 2. juunil 2020 neid oli nähtud Kopli lahes. Afaliinid elavad vees, mille pinnatemperatuur on 10–32 °C.
Täiskasvanud isased afaliinid on tüüpiliselt 244–381 cm pikkused ja kaaluvad umbes 500 kg. Emased on tavaliselt 228–366 cm pikkused ja kaaluvad umbes 250 kg. Delfiinid olid au sees juba antiikajal, Kreekas on nad kuulutatud rahvusloomaks.
Isane afaliin on läbinud peeglikatse.
Kohtamised Eestis.
2. juunil 2020 nähti kahte isendit Kopli lahes.
Tremolokang

Tremolokang ehk vibraatokang ehk "whammy"-kang (inglise keeles "whammy bar") on elektrikitarril roobi külge kinnitatud metallvarras, mida üles-alla painutades muudetakse keelte pinget, et tekitada tremolo- ja vibraatoefekti.
Silepringel

Silepringel ("Neophocaena phocaenoides") on ainuke pringellaste sugukonna liik, kellel pole seljauime. Selle järgi on silepringel nimetuse saanudki. 
Harilik silepringel ("Neophocaena phocaenoides phocaenoides") elab Indoneesias. Hiina silepringel ("Neophocaena phocaenoides sunameri") elab Hiina idarannikul ja Jaapanis. Yangtse silepringel ("Neophocaena phocaenoides asiaorientalis") elab Ida-Hiina meres ja Jangtse jões.
Põhjapringlik

Põhjapringlik ehk valgekülg-pringel ("Phocoenoides dalli") on pringellaste sugukonda kuuluv veeimetaja. Põhjapringlikud on perekonna "Phocoenoides" ainuliik.
Nad on suurimad pringellased maailmas. Nad on kuni 2,2 m pikad ja kaaluvad kuni 250 kg. Nad suudavad ujuda kiirusega kuni 55 km/h ja on seega ühed kiireimad vaalalised.
Põhjapringlikuid on kahte tüüpi (morfad): "dalli"-tüüp ja "truei"-tüüp. 95% truei-tüüpi põhjapringlikutest elab Jaapani ja Kamtšatka poolsaare ümbruses. "Truei"-tüüpi põhjapringlikutel on suurem valge laik kui "dalli"-tüübil, "truei"-tüübil ulatub see küljelaik loibadeni. Varem arvati "truei"-tüüpi põhjapringlikud eraldi liigiks nimetusega lõunapringlik.
Põhjapringlikut iseloomustavad väikesed loivad, valge tipuga seljauim, valge küljelaik ning valge äärega saba. Põhjapringlikute pea, loivad ja selg on mustad.
Ñ

Ñ (ñ) on ladina kirja täht, mis on saadud n-tähest diakriitilise märgi tilde abil. 
Ñ on kasutusel hispaania, baski, tatari, galeegi ja mitmes muus keeles. 
Hispaania keel.
Ñ on hispaania tähestiku täht, mille nimi on "eñe". Ta hääldub /ɲ/, märkides palataalset nasaali.
Ã

Ã (ã) on ladina kirja täht, mis on saadud a-tähest diakriitilise märgi tilde abil. Ã on kasutusel portugali, aromaani, kašuubi ja vietnami keeles.
Portugali keel.
Portugali tähestikus on täht Ã/ã nasaalne labialiseerimata keskvokaal /ɐ̃/, mille täpne kõrgus on murdeti erinev, ulatudes keskmisest kõrgeni. 
Täheühend "ãe" hääldub diftongina /ɐ̃ĩ̯/, täheühend "ão" diftongina /ɐ̃ũ/. 
Ã-täht on portugali keelele iseloomulik ning mõnikord kasutatakse seda portugali keele sümbolina. 
Kašuubi keel.
Kašuubi tähestikus on Ã-täht, mis hääldub /ã/ (Pucki maakonnas ja Wejherowo maakonna põhjaosas /ɛ̃/.
Vietnami keel.
Vietnami keeles tähistab ã häälikut /aː/ kõrges murduv-tõusvas toonis. 
IPA.
IPAs on /ã/ nasaalne labialiseerimata kõrge vokaal, nagu näiteks "an" prantsuse sõnades "maman" ja "Jean".
Æ

Æ (æ) on ladina kirja täht, mis on kasutusel islandi, taani, norra, fääri, samuti keskaja ladina keeles, vanainglise keeles ja mõnes inglise keele sõnas. Päritolult on see tähti a ja e ühendav ligatuur.
Islandi keel.
Islandi tähestiku täht märgib diftongi /ai/.
Fääri keel.
Fääri tähestiku täht æ hääldub kolme moodi:
Taani keel.
Taani keeles hääldub see /ɛ/.
Norra keel.
Norra keeles hääldatakse seda nelja moodi:
Kalifornia pringel

Kalifornia pringel ("Phocoena sinus") on pringellaste sugukonda kuuluv veeimetaja, üks haruldasemaid vaalalisi maailmas. 
Teda on järele jäänud vaid 6-22 isendit ning ta elab ainult Kalifornia lahe põhjaosas.
Välimus.
Kalifornia pringlitel on helepruun selg, roosakasvalge kõht, mustad loivad ja must suu. Noored pringlid on tumedamad kui täiskasvanud. 
Kalifornia pringlid on kuni 1,4 m pikad ja kaaluvad kuni 30–55 kg. Vastsündinud Kalifornia pringlid on 70–80 cm pikad ja kaaluvad 7–8 kg. 
Eluviis.
Nad elavad tavaliselt üksikuna või paarides, harva on neid kohatud ka gruppides, kuhu kuulub 10–12 pringlit. 
Kalifornia pringlid toituvad väikestest merepõhjas elavatest kaladest ja kalmaaridest. 
Neid aetakse tihti segamini afaliinidega. Kalifornia pringlid sukelduvad kuni 50 m sügavusele. 
Pojad sünnivad harilikult veebruaris või märtsis ning jäävad emaga kokku vähemalt 18 kuuks. 
Kalifornia pringlite eluiga on 21–38 aastat.
Stephen Hendry

Stephen Gordon Hendry (sündinud 13. jaanuaril 1969 South Queensferrys Edinburghis) on elukutseline Šotimaa snuukrimängija, seitsmekordne maailmameister. Ta on üks snuukri ajaloo edukamaid mängijaid.
Ta on olnud rekordiliselt kaheksa aastat järjest maailma edetabeli esikohal ja oli 21-aastaselt noorim maailmameister. Samuti on ta saanud kõige rohkem tiitleid ühe hooaja jooksul: 1991/92 võitis ta neid 9.
Üle 100-punktiseid breike tegi ta profikarjääri jooksul 777. Maksimumbreigi (147) on ta saavutanud üheteistkümnel korral.
Orlando di Lasso

Orlando di Lasso (tuntud ka kui Orlandus Lassus; 1532 Mons – 14. juuni 1594 München) oli renessansi ajastu üks viljakam ja mitmekülgsem helilooja. Ta oli Madalmaade koolkonna viimane suur meister.
Lasso alustas muusikakarjääri 12-aastaselt Mantovas Gonzagade perekonna residentsis. Pärast teenistust mitmes Itaalia õukonnas asus ta 1553. aastal 21-aastaselt Rooma Lateraani basiilika kapellmeistri ametikohale, kuid jäi sellesse teenistusse väga põgusalt ja reisis pärast seda mitmel pool Euroopas. 1555./1556. aastal trükiti Antwerpenis ja Veneetsias esimesed kogumikud Lassuse vaimulikke ja ilmalikke vokaalteoseid ning temast sai peatselt Euroopa üks hinnatum helilooja. 1556. aastal võttis ta vastu kutse Münchenisse, Baieri hertsogi Albrecht V õukonda, kus ta teenis algul tenorilauljana ja sai 1564. aastal õukonna kapellmeistriks, kelleks ta jäi surmani. Münchenis oli Lassusel mitmeid õpilasi nii Saksamaalt kui ka Itaaliast, neist kuulsaim on Veneetsia Püha Markuse basiilika organist Giovanni Gabrieli. Lassus tõsteti 1570. aastal aadliseisusesse ning 1574 tegi paavst temast Kuldkannuse rüütli. 
Looming.
Lasso on kirjutanud kokku üle 2000 heliteose, nii vaimulikke kui ka ilmalikke:
Kontsert (barokk)

Kontsert on barokiajastu muusikažanr, mis omakorda jagunes allžanriteks:
Georgi Žukov

Georgi Konstantinovitš Žukov (vene keeles Георгий Константинович Жуков; 1. detsember 1896 Strelkovka, Kaluga kubermang – 18. juuni 1974 Moskva) oli Nõukogude Liidu riigitegelane ja väejuht, Nõukogude Liidu marssal, neljakordne Nõukogude Liidu kangelane, Mongoolia Rahvavabariigi kangelane.
Ta võttis osa esimesest maailmasõjast ning võitles 1918. aastast alates punaarmeelasena kodusõjas. 1919. aastal astus ta kommunistlikku parteisse. Tema juhtimisel võideti Jaapani vägi 1939. aastal Halhin-Goli lahingus.
Juunis 1941 alanud Saksa-Nõukogude sõjas juhatas Žukov väejuhina paljusid operatsioone. Veebruarist augustini 1941 oli ta Punaarmee Kindralstaabi ülem. 1941. aasta sügisel ta tagandati ametist ja määrati reservrindejuhatajaks. Augustis 1942 sai ta kõrgema ülemjuhataja Jossif Stalini asetäitjaks. 1945. aastal määrati ta Berliini vallutamise operatsiooni juhtima Rokossovski asemel ja 8. mail 1945 kirjutas ta Nõukogude Liidu poolt alla teistkordsele Saksa Riigi kapitulatsiooniaktile.
Pärast Suurt Isamaasõda oli ta NSV Liidu okupatsioonitsooniala esimene juht Saksamaal alates 10. juunist 1945. Stalinile sai teatavaks Žukovi suuremastaabliline kultuuri- ja esmatarbeasjade vargus väga suures ulatuses ehk marodöörlus (mitmed vagunid, mis peeti kinni Poola – NSV Liidu piiril) okupeeritud Saksamaalt isiklikuks tarbeks ja 10. aprillil 1946 asendati ta Vassili Sokolovskiga. Pärast "patukahetsust" määras Stalin Žukovi Odessa sõjaväeringkonda juhatama.
Pärast Stalini surma sai Žukovist 1953. aastal kaitseministri esimene asetäitja. Samal aastal osales ta Lavrenti Beria vahistamise organiseerimisel. 1955. aastal sai senine kaitseminister Nikolai Bulganin valitsusjuhiks ja vabanenud kaitseministri ametikohale määrati marssal Žukov.
Žukovil oli oluline roll Hruštšovi tagandamise katse nurjamises 1957. aasta juunis. Ta organiseeris koos KGB esimehe Seroviga Hruštšovile lojaalsete KK liikmete kiire transpordi Moskvasse nõukogude õhujõudude lennukitel Mihhail Smirtjukovi () hinnangul oli Žukovi toetus Hruštšovile otsustav tema vastaste (keda hiljem nõukogude allikates tembeldati "parteivastaseks rühmaks") üle võidu saavutamiseks.
Kaitseministrina vastutas ta 1956. aastal Ungari ülestõusu mahasurumise eest. Žukov korraldas kaitseministrina 45 000 nõukogude sõjaväelase rünnaku läbi äsja lõhatud tuumapommide maa-ala Volgamaal, millel olid surmavad ja siiani salastatud järelmid.
Juunis 1957 sai Žukov NLKP Keskkomitee presiidiumi liikmeks. Hruštšov, saanud teada Žukovi ette valmistatud võimuhaaramisest (salajase eridiviisi spetsnazi loomisest), saatis petteks marssali Jugoslaaviasse läbirääkimistele. Selja taga aga kõrvaldati Žukov 26. oktoobril kaitseministri kohalt ja ta arvati 29. oktoobril 1957 välja NLKP Keskkomitee Presiidiumi koosseisust.
Žest

Žest (ladina keeles "gestus") ehk viibe on kommunikatsioonis tähendust omav kehaliigutus. Žestiga võidakse väljendada ideed, arvamust, emotsiooni, ähvardust vms. Tavaliselt osalevad žestis kas käsi, käed või pea, kuid võimalikud on ka žestid muude kehaosadega.
Ülekantud tähenduses mõistetakse žesti all tahtlikult rõhutatud, ülepakutult suurejoonelist tegu. 
Žestikuleerimine on väljendumine žestide abil, näiteks näitekunstis.
Digitaaltehnoloogias mõistetakse žesti all inimese konkreetse kehaosa (näiteks sõrm või käsi) liigutust, mille abil on võimalik suhelda digitaalse seadmega ("gesture command"), näiteks kasutada puutetundlikul ekraanil kahe sõrmega pigistamisliigutust, ("two-finger pinching gesture"), et suumida sisse või välja.
Žeste võib jaotada järgmistesse tüüpidesse:
Žeste on läbi sajandite uuritud erinevatest perspektiividest. Vana-Roomas uuris žeste Quintilianus, kes oma tekstis Institution Oratoria käsitleb žestide kasutamist kõnepidamisel retoorilise abivahendina. 
Hiliskeskaja inglise keelde jõudis sõna "gesture" aastatel 1375-1425 keskaja ladinakeelsest sõnast "gestūra", mis tähendas teo ("action"), maneeri ("manner"), hoiaku ("bearing") laadi. "Gestūra" oli tähenduselt lähedane ka ladinakeelse verbi "gerere" tuletisele "gest(us)", mille all mõisteti kandmist ("to bear"), jätkamist ("carry on"), täideviimist ("perform"). 
16. sajandil tähistati sõnaga 'žest' koomilisi rolle täitva näitleja kehaliigutust.
1644. aastal avaldatud raamatus analüüsis John Bulwer kümneid žeste seisukohast, kuidas kasvatada avaliku kõne mõjukust ja selgust. 
1832. aastal kirjutas Andrea De Jorio põhjaliku käsitluse klassikalise antiigi žestikulatsioonist ("Gesture in Naples and Gesture in Classical Antiquity" 1832, järeltrükk Indiana University Press 2002).
Barokktrio

Barokktrio oli ansamblikoosseis barokkajastul, millesse kuulus kaks meloodiapilli (tavaliselt viiulid) ja "basso continuo".
Koosseisu nimetus (trio) ei iseloomusta mitte pillide arvu ansamblis, vaid häälte arvu partituuris, sest "basso continuo" sisaldab kaht pilli, mille muusikaline materjal kirjutatakse samale reale.
Domenico Trezzini

Domenico Giovanni Trezzini (venepäraselt: Andrei Jakimovitš Trezin või Andrei Petrovitš Trezin) (u 1670 – 2. märts 1734 Peterburi) oli Šveitsi-Itaalia arhitekt.
Domenico sündis Astanos Lugano lähedal. Arvatavasti õppis ta Roomas.
Seejärel töötas ta Taanis, kui Peeter I andis talle ülesande kujundada Venemaa uue pealinna Peterburi ehitisi.
Alates 1703. aastast, mil linn rajati, andis ta olulise panuse esinduslike majade kujundamiseks.
Nende hulgas olid Peeter-Pauli kindlus koos Peeter-Pauli katedraaliga, Kaheteistkümne kolledži hoone (nüüd on see üks Peterburi Riikliku Ülikooli põhilisi osi). Samuti aitas ta rajada ja kujundada Kroonlinna ja Aleksander Nevski kloostri.
Domenico Trezzini pani aluse Peetri-aegse barokkstiili loomisele.
Oma testamendis nimetas ta Peeter I oma poja Pietro Antonio Trezzini ristiisaks.
William Lycan

William G. Lycan (sündinud 26. september 1945 Milwaukees) on USA filosoof. 
Ta on 1990. aastast Põhja-Carolina Ülikooli professor. Varem töötas ta Ohio Ülikoolis. 
Ta töötab vaimufilosoofia, keelefilosoofia, epistemoloogia ja metafüüsika alal. 
Lycan pooldab nn homunkulusefunktsionalismi ehk homunktsionalismi. 
Ta on kritiseerinud episteemilist minimalismi. 
Lycan kritiseerib David Lewise arusaama võimalikest maailmadest ning tõlgendab neid aktualistlikult kui kooskõlalisi maksimaalselt täielikke maailma kohta käivate kirjelduste või propositsioonide hulki ("täielikke kirjeldusi").
Valter Klauson

Valter Klauson (venepäraselt "Вальтер Иванович Клаусон"; 20. detsember 1913 vkj/ 2. jaanuar 1914 Tolmatšovo, Preobraženski lähedal, Luuga maakond, Peterburi kubermang – 5. detsember 1988 Moskva, NSV Liit) oli Eesti NSV partei- ja riigitegelane.
Klauson õppis Luuga autotransporditehnikumis, mille lõpetas 1933. aastal. 
Pärast lõpetamist töötas ta tehnilise juhina ja masina-teeehitussalga ülemana tööstusobjektidel, maanteede ja raudteesildade ehitusel Kasahstanis, Leningradi oblastis, Tšita oblastis ja Murmanski oblastis.
Tegevus Eestis.
Pärast 1940. aasta juunipööret ja Eesti okupeerimist suunati ta koos teiste Venemaa eestlastega Eestisse ja määrati tööle teedeehitusse, 1941. aastaks edutati ta Tallinna Teedeehituse Trusti peamehaanikuks.
Ta võttis osa Teisest maailmasõjast, kus oli Nõukogude sõjaväes roodu- ja pataljoniülem ning astus NLKP liikmeks 1943. aastal. 
1944. aastast töötas ta juhtivatel kohtadel Eesti NSV-s: 1944. aastal Eesti NSV Siseministeeriumi Maanteede Valitsuse peamehaanik, aastast 1944, Maanteede Valitsuse ülema asetäitja; aastatel 1948–1953 Eesti NSV Siseministeeriumi Maanteede Valitsuse ülem. 1953. aastal lõpetas ta NSV Liidu Siseministeeriumi juhtivkoosseisu kõrgema kooli.
Aastatel 1953–1954 oli ta Eesti NSV Autotranspordi ja Maanteede Ministeeriumi minister. Aastatel 1954–1961 oli ta Eesti NSV Ministrite Nõukogu esimehe esimene asetäitja, 12. oktoobrist 1961 kuni 18. jaanuarini 1984 Eesti NSV Ministrite Nõukogu esimees.
1965. aastal lõpetas ta NLKP KK juures asuva Kõrgema Parteikooli. Ta oli NLKP Keskkomitee liikmekandidaat aastail 1961–1986, NSV Liidu Ülemnõukogu 5., 6., 7., 8. ja 9. koosseisu saadik (aastail 1958–1984) ja EKP KK büroo liige, Eesti NSV Ülemnõukogu IV, VI, VII, VIII ja IX koosseisu saadik.
1984. aastal läks ta pensionile.
Loomad on lahti

"Loomad on lahti" on ansambli Compromise Blue 2008. aastal ilmunud album.
Plaadiesitluskontserid toimusid 24. aprillil Tallinna klubis Bonnie &amp; Clyde, 25. aprillil Pärnu Kuursaalis ja 26. aprillil Tartu klubis Illusion.
Borodino

Borodino on Moskva–Smolenski maantee ääres asuv küla, milles juures 1812. aasta Isamaasõja ajal 7. septembril 1812 peeti Vene ja Prantsuse väe pealahing Borodino lahing (ülemjuhatajad Mihhail Kutuzov ja Napoleon I).
Küla asub praeguse haldusjaotuse järgi Možaiski rajoonis Moskva oblastis.
Céline Dion

Céline Dion (sündinud 30. märtsil 1968 Charlemagne'is Québeci provintsis) on Kanada laulja. 
Sony Music Entertainmenti järgi on Dioni albumeid ostetud kogu maailmas enam kui 200 miljonit eksemplari ja ta on üks kõrgeimalt tasustatud artiste maailmas.
Ta esindas Šveitsi 1988. aasta Eurovisiooni lauluvõistlusel lauluga "Ne partez pas sans moi" ja võitis.
Rosneft

Rosneft (vene keeles "Роснефть"), täisnimega OAO Naftakompanii Rosneft on Venemaa suurim naftakontsern.
2010. aasta 1. aprilli seisuga kuulus 75,16% ettevõtte aktsiatest riigiettevõttele Rosneftegaz, 13,48% Sberbankile, 9,44% naftakompaniile Razvitije. Viimase puhul on tegemist Rosnefti poolt kaudselt sajaprotsendiliselt kontrollitava ettevõttega.
Rosneft on lülitatud Venemaa strateegilise tähtsusega ettevõtete ja organisatsioonide nimekirja. Päevane naftatoodang 2006. aastal oli ettevõtte enda andmetel 1,6 miljonit barrelit. Tõestatud naftavarude suuruseks hinnati ligi 16 miljardit barrelit.
Pärast Jukose varade omandamist riiklikul sundmüügil sai Rosneftist Venemaa juhtiv naftatootja ja -töötleja. 
Rosnefti direktorite nõukogu esimees on Igor Setšin, tegevjuht Sergei Bogdantšikov.
2011. aastal sõlmisid Rosneft ja BP 16 miljardi dollari väärtuses aktsiavahetuslepingu, mille käigus Vene riiklik naftakontsern Rosneft sai 5% BP ja BP 9,5% Rosnefti aktsiatest, lisaks BP poolt varem omandatud 1,2% aktsiatele. Ettevõtted on leppinud kokku ka kolme litsentsitud Vene arktilise mandrilava ploki uurimise ja arendamise asjus, mille piirkond on pindalalt ja perspektiividelt võrdne Suurbritannia osaga Põhjamerest. Kokkulepet kinnitati ametlikult paar tundi pärast seda, kui BP tegevjuht Bob Dudley kohtus Venemaa peaministri Vladimir Putiniga.
Stohhid

Stohhid on jõgi Ukrainas. 
Jõgi algab Volõõniast, voolab läbi Polesje valdavalt põhja ja kirdesse ning suubub paremalt Prõpjatsi.
Jõe pikkus on 188 km.
Lõunapassaathoovus (Vaikne ookean)

Lõunapassaathoovus on hoovus Vaikses ookeanis. Algab Vaikse ookeani idakaldalt Peruu hoovusest. Hoovab üle Vaikse ookeani läände. Korallimeres pöördub lõunasse ja muutub Ida-Austraalia hoovuseks.
Alex Callinicos

Alexander Theodore Callinicos (sündinud 24. juulil 1950 Lõuna-Rodeesias (Zimbabwes)) on inglise marksistlik intellektuaal. 
Callinicose isa oli kreeka vastupanuliikumise liige Teise maailmasõja ajal, ema pärineb aga inglise aristokraatia hulgast, mistõttu Callinicos on ka kuulsa inglise ajaloolase lord Actoni järeltulija. Callinicos õppis Oxfordi ülikoolis, kust sai ka filosoofiadoktori kraadi. Ta abiellus 1977. aastal Joanna Sedoniga, kellest sai aktiivne kommunist ning kes hiljem emigreerus Nõukogude Liitu. Callinicos töötas varem Yorki ülikoolis politoloogiaprofessorina, praegu on ta King's Colledge'is Londonis Euroopa Õpingute professor.
Callinicos on Inglise Sotsialistliku Töölispartei liige ning kuulub ka selle keskkomiteesse. Ta on tuntud osava sule- ja kõnemehena. Lisaks neomarksistlikele kirjutistele on Callinicos tegelenud ka filosoofiaga laiemalt, sealhulgas ajaloofilosoofiaga. Oma filosoofias on ta enim mõjutatud prantsuse marksistlikust filosoofist Louis Althusserist. Callinicost peetakse ka üheks parimaks inglise Lõuna-Aafrika eksperdiks.
Vostoki järv

Vostoki järv on Antarktisel asuv maa-alune järv, mis on suurim umbes 140 mandrijääalusest järvest. Järv asub Venemaale kuuluva Vostoki polaarjaama all (77°S, 105°O).
Vostoki järv on mageveeline ja (hüper)oligotroofne. Järve vanuseks hinnatakse mitu miljonit aastat .
Järve pindala on 15 690 km² ja maht umbes 5400 km³. Järv on piklik. Selle suurim pikkus on 250 km ja laius 50 km, nii et ta sarnaneb mõõtmete poolest Ontario järvega. Järve kattev jääkiht on 4 km paks, täpsemalt 3600 m põhjas kuni 4250 m lõunas. Samal ajal on järve põhjaosas maapind (ehk jääpind) järve kohal ainult 40 m madalam kui lõunaosas.
Järve keskel paiknev ahelik jagab järve kaheks. Järve sügavus ahelikust põhja pool asuvas nõos on umbes 400 m ja lõunapoolses 800 m, aheliku kohal on sügavus umbes 200 m. 
Vene ja Briti teadlased avastasid järve 1996. aastal, mil järve võimaliku olemasolu kohta oli kogunenud hulgaliselt materjale. Venemaa poolt oli geoloog ja geomorfoloog Andrei Kapitsa, kes oletas järve olemasolu juba 1957. aastal. Hiljem toetas neid väiteid jääd läbiv radar. Aastal 2005 avastati järve keskel saar.
Veetemperatuur on vahetult jää all –3,2 °C. Selle temperatuuriga vesi on vedelas olekus ülalt rõhuva paksu jääkihi tõttu. Sügavamal on järv märksa soojem, vähemalt +10 °C. Tõenäoliselt saab järv soojust maa-alustest geotermilistest soojusallikatest.
Jääkiht tekitab järves rõhu üle 300 atm. Suure rõhu tõttu on seal vesi hapnikuga üleküllastunud. Vee hapnikusisaldus on seal 50 korda suurem kui harilikus magevees. Hapnik satub järve läbi kilomeetritepaksuse jääkihi.
Jääaluses veekogus valitsevad tingimused võivad sarnaneda tingimustega Maal krüogeenis (850–630 miljonit aastat tagasi), kui Maa pind mitu korda globaalselt jäätus kuni 10 miljoniks aastaks.
Oletatakse, et järve uurimine on kasulik Jupiteri kaaslastel Europal ja Callistol valitsevate tingimuste uurimiseks. Nendel kaaslastel olevates jääalustes veekogudes võib leiduda maaväline elu.
Antonio McDyess

Antonio Keithflen McDyess (sündinud 7. septembril 1974) on Ameerika Ühendriikide endine elukutseline korvpallur, kes mängis korvpalliliigas NBA kokku 15 hooaega.
Karjäär.
Ülikoolikorvpalli Alabama ülikoolis mänginud McDyess valiti 1995. aasta NBA "draft"'ist teise valikuna Los Angeles Clippersisse ja vahetati enne hooaja algust Denver Nuggetsi meeskonda.
Esimese kuue aastaga viskas McDyess NBA-s keskmiselt 17,8 punkti ja võttis 8,8 lauapalli mängus. 1998/99. hooajal tõi McDyess keskmiselt 21,2 punkti, 10,7 lauapalli ja 2,3 viskeblokeeringut mängus ning hooajal 2000/01 keskmiselt 20,8 punkti, 12,1 lauapalli ja 1,5 blokeeritud viset mängus.
2001/02. hooaja alguses vigastas McDyess raskelt põlve. See vigastus lõpetas tema jaoks hooaja ja segas teda ka järgmistel aastatel, seejuures pidi McDyess 2002/03. hooaja tervenisti vahele jätma.
2002. aastal vahetati McDyess Marcus Camby vastu New York Knicksi ja seejärel Phoenix Sunsi. Pärast põlve paranemist liitus McDyess 2004. aastal Detroit Pistonsiga. Esimesel hooajal uues meeskonnas viskas McDyess vahetusmehena 9,6 punkti ja võttis 6,3 lauapalli mängus. Pärast Chris Webberi lahkumist teenis McDyess hooajaks 2007/08 koha algviisikus.
2008. aasta 3. novembril vahetati McDyess koos Chauncey Billupsiga Allen Iversoni vastu Denver Nuggetsisse, kuid Denver ostis ta lepingust välja, misjärel McDyess taasliitus Pistonsiga.
2009. aasta suvel sõlmis McDyess kolmeaastase lepingu San Antonio Spursiga, tuues hooaegadel 2009/10 ja 2010/11 keskmiselt 20 minutiga 5,6 punkti ja 5,7 lauapalli mängus. 2011. aasta detsembris teatas McDyess, et lõpetab NBA karjääri.
Rahvuskoondis.
McDyess võitis USA rahvuskoondise koosseisus 2000. aasta Sydney olümpiamängudelt kuldmedali.
Žabinka

Žabinka (poola keeles "Żabinka") on linn Valgevenes Bresti oblastis, Žabinka rajooni ja Žabinka külanõukogu halduskeskus. Linn asub Muchavieci jõe kaldal, merepinnast 170 meetri kõrgusel. Žabinkast hargnevad raudteed Bresti, Baranavičy ja Łuninieci suunas.
Haridust annavad kolm keskkooli, muusikakool ja laste spordikool. Linnas on kultuurimaja ja neli raamatukogu. Linnas on toiduainetetööstus, seal valmistatakse ka ehitusmaterjale. Vaatamisväärsusteks on raudteejaam (ehitatud 1920. aastatel), õigeusu kirik (1885) ja katoliku kirik (1999).
Ajalugu.
XVIII sajandi lõpus asus seal Žabinka talu. Asula sai ametlikult alguse 1871. aastal, mil selle juurde rajati samanimeline raudteejaam. Raudteejaama juurde tekkisid tööstusettevõtted ja asula.
1921. aastast oli asula Poola koosseisus. 1939. aastal liideti Žabinka Valgevene NSV-ga, asulast sai samanimelise rajooni keskus. 1970. aastast on Žabinka linn.
Goris

Goris (armeenia keeles Գորիս) on linn Armeenias Sjunikhi maakonnas 240 km kaugusel pealinnast Jerevanist. Elanike arv on 20 840. 
Goris sai linnaõigused 1885.
Gérard Krawczyk

Gérard Krawczyk (sündinud 17. mail 1953 Pariisis) on Prantsuse filmirežissöör.
OSCE Minski grupp

OSCE Minski grupp oli Euroopa Julgeoleku- ja Koostööorganisatsiooni poolt 1992. aastal loodud organisatsioon, mille eesmärgiks oli otsida rahumeelset lahendust Mägi-Karabahhi konfliktile. Organisatsioon lõpetas tegevuse 1. septembril 2025.
Minski grupi eesistujamaad olid Ameerika Ühendriigid, Prantsusmaa ja Venemaa. Peale Armeenia ja Aserbaidžaani kuulusid liikmete hulka veel Itaalia, Madalmaad, Portugal, Rootsi, Saksamaa, Soome, Türgi ja Valgevene.
Ceyhan

Ceyhan on linn Türgis Adana provintsis Vahemere ja Ceyhani jõe ääres.
Ceyhan on tähtis sadamalinn, Bakuu-Thbilisi-Ceyhani naftajuhtme, Kirkūk-Ceyhan naftajuhtme ning plaanitava Samsun-Ceyhani naftajuhtme lõpp-punkt. Plaanitakse ka naftajuhtmega paralleelset gaasijuhet Kirkūkist ning Blue Streami haru Samsunist.
Linnas elab üle 100 000 elaniku.
Pleenum

Pleenum ehk täiskogu on organisatsiooni hääleõiguslike liikmete üldkoosolek.
Prillpringel

Prillpringel ("Phocoena dioptrica") on pringellaste sugukonda kuuluv veeimetaja.
Prillpringel on nimetuse saanud selle järgi, et tal on silmade ümber valged ringid, seetõttu näeb prillpringel välja nii, nagu oleks tal prillid. 
Varem on prillpringleid käsitletud ka omaette perekonnas "Australaphocaena".
Prillpringlid elavad Lõuna-Ameerikas, Tasmaanias, Uus-Meremaa lähedal asuvatel saartel ja India ookeani lõunaosas.
Prillpringlite seljauim on suurem kui teistel pringlastel. Emaste prillpringlite loivad ja saba on musta värvi, aga isastel on need lumivalged. Prillpringlite selg on must, aga kõht valge. Süsimusta suu juurest tulevad mustad triibud, mis ulatuvad loibadeni. Seljauim on must ja ümar. 
Pojad on pruunikad, sündides on nad 60–100 cm pikad. 
Prillpringlid elavad tavaliselt gruppides, kuhu kuulub 3 looma: harilikult emane, isane ja poeg. Prillpringlid on 126–234 cm pikad ja kaaluvad 90–115 kg.
Colombia vapp

Colombia vapp on Colombia vabariigi riigivapp.
Vapikilbi kohal paikneb väljasirutatud tiibadega Andi kondor, mis on vabaduse sümboliks. Riigi moto "Libertad y Orden" asub lindil kondori ja kilbi vahel. Vapikilbi ümber on paigutatud Colombia lipp. Vapikilp ise jaguneb kolmeks osaks. Alumisel osal kujutatakse laevu Panama maakitsuse juures, mis oli kuni 1903. aastani Colombia osa. Laevad sümboliseerivad Colombia meresõiduajalugu ja kaubanduslikke suhteid ülejäänud maailmaga. Keskmisel väljal on hõbedasel taustal punane Früügia müts, mis sümboliseerib vabadust. Ülemisel väljal on sinisel taustal granaatõun kahe küllusesarve vahel.
Grille

Grille (ritsikas), ka Sturmpanzer 38(t) oli Saksamaal Teise maailmasõja ajal Tšehhoslovakkia tanki LT vz.38 baasil toodetud ründehaubits. Masinat toodeti aastatel 1943–1944 peamiselt kahes modifikatsioonis kokku 383 liikurit.
Grille Ausf. H.
"Grille Ausf. H", täisnimetusega "15cm Schweres Infanteriegeschütz 33 (Sf) auf Panzerkampfwagen 38(t) Ausf. H" ("Sd.Kfz.138/1") toodeti firmas Bömish-Mährische Maschinenfabrik (BMM) veebruarist aprillini 1943 kokku 91 masinat. PzKpfw 38(t) Ausf. H šassiile oli paigaldatud pealt lahtine soomustorn, milles oli 150 mm haubits sIG 33.
Grille Ausf. M.
"Grille Ausf. M", täisnimetusega "15cm Schweres Infanteriegeschütz 33/1 auf Panzerkampfwagen 38(t) Ausf. M" ("Sd.Kfz.138/1") toodeti samuti firmas BMM aprillist juunini 1943 ja oktoobrist 1943 kuni septembrini 1944 kokku 282 masinat. Masin oli praktiliselt identne samal perioodil tootmisse läinud SdKfz 138M-iga, erinedes vaid relvastuse ning soomustorni osade soomuslehtede paigutuse ja paksuse poolest. Mõlemat masinat ehitati tanki PzKpfw 38(t) Ausf. M baasil, millelt oli eemaldatud pöörlev torn ja selle asemele oli masina tagaosale paigutatud pealt lahtine soomuslehtedest liikumatu torn. Grille Ausf. M oli relvastatud 150 mm haubitsaga sIG 33.
Jaanuarist maini 1944 ehitas firma BMM Ausf. M baasil ka 93 laskemoonaveokit, millel torni esiosa oli kinnine ja haubits puudus. Need masinad said nimeks "Munitionspanzer 38(t) (Sf) Ausf. M" või ka "Sd.Kfz. 138/1 Mun Ausf. M".
Elastsusmoodul

Elastsusmoodul on suurus, mis näitab mehaanilist pinget rakendades tahke keha, vedeliku või gaasi vastupanu võimet elastsetele deformatsioonidele. Elastsusmooduli defineerib pinge-moonde kõvera tõus tema elastses piirkonnas. Mida jäigem on materjal, seda suurem on tema elastsusmoodul. Elastsusmoodul avaldub üldkujul:
formula_1
kus pinge on jõud, mis tekitab deformatsiooni jagatud pindalaga millele jõud mõjub ja moone on mõne mingi esilekutsutud suuruse muutuse suhe algsuurusesse. Pinge ühik on paskal ja moone suhtarvuna on ühikuta suurus. Seetõttu on elastsusmooduli ühik on samuti paskal. 
Elastsusmooduleid on võimalik defineerida erinevaid, igaüks vastavalt sellele, kuidas pinget ja moonet mõõdetakse. Kolm peamist on:
Homogeensete ja isotroopsete materjalide elastsust saab kirjeldada täielikult vaid kahe elastsusmooduliga ja ülejäänud elastsusmoodulid avalduvad nende kahe kaudu.
Mustpringel

 
Muspringel ("Phocoena spinipinnis") on pringellaste sugukonda kuuluv veeimetaja.
Mustpringlid elavad ainult Lõuna-Ameerika rannikumeredes. 
Nende kõht on valge, seljauim asub ebatavaliselt saba lähedal. Silmade ümbrus must, hingats asub silmadest eespool. Loivad teravatipulised ja heledamad kui kere. 
Mustpringlid on 190–237 cm pikad ja kaaluvad kuni 124 kg. Mustpringlid elavad vähemalt 16 aastat. Nad sukelduvad kuni 60 m sügavusele ja jäävad vee alla 1–3 minutiks.
Mustpringleid aetakse sageli segi la plata jõedelfiinidega, Commersoni delfiinidega ja prillpringlitega.
Veliko Tǎrnovo

Veliko Tǎrnovo (bulgaaria keeles Велико Търново) on linn Bulgaarias, Veliko Tǎrnovo piirkonna keskus. Elanike arv on 101 815.
Lääne-Austraalia hoovus

Lääne-Austraalia hoovus on külm hoovus India ookeanis, läänetuulte hoovuse põhjaharu. Hoovab mööda Austraalia läänekallast lõunast põhjasse. 
Veetemperatuur on veebruaris +19 °C lõunas kuni +26 °C põhjas, augustis vastavalt +15 °C kuni +21 °C. Vee soolsus on 35,5–35,7‰. Hoovuse kiirus on 0,7–0,9 km/h. 
Lõunapoolkera troopikas muutub Lääne-Austraalia hoovus lõunapassaathoovuseks.
Hammasvaalalised

Hammasvaalalised ("Odontoceti") on vaalaliste alamselts. 
Hammasvaalalistel on teravad hambad, kuid ükski hammasvaalaline ei oska närida. Hambad on neil ainult saagi püüdmiseks.
Made of Bricks

"Made of Bricks" on Kate Nashi esimene stuudioalbum.
Võimehüpotees

Võimehüpotees on väide, mille kohaselt teadmine, "mis tunne on" mingit kogemust läbi elada, ei ole teadmine-et (propositsiooniline teadmine), vaid teadmine-kuidas (propositsioonilineb teadmine). 
Termin pärineb David Lewiselt ("the Ability Hypothesis"). 
David Lewise (1988) ja Laurence Nemirowi järgi seisneb see võimes kogemusi meenutada, kujutleda ja ära tunda.
Seda väidet on kasutatud Frank Jacksoni artiklis "Fenomenilised kvaalid" esitatud teadmiseargumendi vastu: teadmine, "mis tunne on", ei pea olema füüsikaline, sest ta pole propositsiooniline. Nemirow tuli sellega välja juba Thomas Nageli artikliga "Mis tunne on olla nahkhiir" polemiseerides. 
Sellel väitel on vähe pooldajaid. Enamik kriitikuid pole nõus väitega, et teadmine, "mis tunne on", on oskusteadmine. Torin Alter väidab artiklis "Know-how, ability and ability hypothesis" (2001) Noam Chomsky eeskujul, et oskusteadmine (erinevalt propositsioonilisest teadmisest) ei ole võime. Nimelt võib võime säilida hoolimata oskusteadmise kaotusest.